ไฟแนนซ์ทูเดย์
&#8220;คนมองไม่เห็นการณ์ไกลภัยก็จะมาถึงตัว คนไม่รู้จักตัดไฟภัยก็จะน่ากลัว&#8221;
26 ต.ค. 2554

“คนมองไม่เห็นการณ์ไกลภัยก็จะมาถึงตัว คนไม่รู้จักตัดไฟภัยก็จะน่ากลัว”
ผู้บริหารธนาคารไทยพาณิชย์ แจ้งมาว่า อรุณภรณ์ ลิ่มสกุล ผู้ช่วยผู้จัดการใหญ่สายบริหารงาน CRM และบริหารช่องทางอิเล็กทรอนิกส์ ธนาคารไทยพาณิชย์ คนที่ 28 อดีตผู้อำนวยการสายงานการตลาดโพสต์เพด บริษัท เอไอเอส ได้ยื่นใบลาออกจากธนาคารมาตั้งแต่ช่วงปลายเดือน ส.ค.ต้นเดือน ก.ย.แล้ว จึงไม่น่าจะขัดแย้งผลประโยชน์ (Conflite of Interest) หากเข้าไปนั่งเป็นกรรมการธนาคารกรุงไทย แต่จะเหมาะสมแค่ไหนขึ้นกับฝ่ายนโยบายคือกระทรวงการคลัง ไทยพาณิชย์ไม่เกี่ยว ขอรับ...
อิทธิฤทธิ์น้ำท่วมเมืองรอบนี้ถือว่าหนักหนา อาทิตย์ อิสโม อธิบดีกรมสวัสดิการและคุ้มครองแรงงาน กระทรวงแรงงาน บอกว่า ใน 19 จังหวัด มีลูกจ้างได้รับผลกระทบจากน้ำท่วม 6.78 แสนคน สถานประกอบการได้รับผลกระทบ 1.49 หมื่นแห่ง นิคมอุตสาหกรรมที่ต้องเฝ้าระวังพิเศษ นิคมอุตสาหกรรมลาดกระบังและนิคมอุตสาหกรรมบางชัน 
ตั้งแต่วันที่ 21-25 ต.ค.ที่ผ่านมา วิบูลย์ เพิ่มอารยวงศ์ กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) ทำงานหามรุ่งหามค่ำดีดลูกคิดขีดความสามารถองค์กรในการค้ำประกันสินเชื่อของธนาคารพาณิชย์ตั้งแต่ 5 หมื่นล้าน จนถึง 1 แสนล้านบาท เพื่อช่วยฟื้นฟูผู้ประกอบการรายเล็ก รายใหญ่ยันอาชีพ อิสระผ่านธนาคารพาณิชย์ สุดท้ายเคาะตัวเลขได้ 1 แสนล้านบาท และเพิ่มสัดส่วนการค้ำประกันจาก 15% เป็น 30% ของพอร์ตสินเชื่อที่ธนาคารปล่อยกู้ระยะเวลาผ่อนชำระ 5 ปี หากเสียหายกระทรวงการคลังจะชดเชย
ต้องชมว่า เลอศักดิ์ จุลเทศ ผู้อำนวยการธนาคารออมสิน สุดยอดจริงๆ เมื่อประกาสออกเงินฝากประจำ 99 วัน ช่วยภัยน้ำท่วม ฝากทุกๆ 5 หมื่นบาท ออมสินจะบริจาคเงินสมทบช่วยผู้ประสบภัยน้ำท่วม 99 บาท โดยให้อัตราดอกเบี้ยแก่ผู้ฝาก 3.65 % เปิดบัญชีขั้นต่ำ 5,000 บาท ฝากเพิ่มได้ครั้งละไม่ต่ำกว่า 1,000 บาท รับฝากทั้งผู้ฝากที่เป็นบุคคลธรรมดา นิติบุคคล ตั้งแต่วันที่ 1 พ.ย. ถึง วันที่ 31 ม.ค. 2555